ஏதோ ஒரு வெளிச் சக்தியின் அழுத்தமே முரண்டுபிடித்து நின்ற,இவ்விரு குழுவினரையும் ஒன்றாக்கி இருக்கவேண்டும் என்பதைக் கணிக்க,பெரிய அரசியல் ஞானம் ஏதும் தேவையில்லை.தமிழரசுக்கட்சியின் சரணாகதி நிலை,அந்த வெளிச்சக்தியின் அழுத்தத்தாலேயே நிகழ்ந்திருக்கவேண்டும்.ஆனால் தன்மானம் அற்ற அவர்களின் அச்சரணாகதி நிலையை,எவராலும் ரசிக்கமுடியாது என்பது திண்ணம்.யாரை நீக்கப்போகிறோம் என்றார்களோ அவர் முன்னால்,அவரது புறக்கணிப்புக்களைப் பொறுப்படுத்தாது கைகட்டி பணிந்து நின்ற,தமிழரசுக்கட்சியினரின் செயலை எந்த தன்மானம் உள்ள தமிழனும் ரசிக்கமாட்டான்.தம் பதவிப்பித்திற்காக தன்மானத்தை இழக்கத் தயாராகவிருக்கும் இவர்களாதமிழினத்தின் தன்மானத்தைக் காக்கப் போகிறார்கள்?வெளி அழுத்தங்களால் இணைப்பு என்ற நிலை வந்திருந்தாலும் கூட,ஒரு பாரம்பரியமிக்க கட்சி,தன்னால் நியமிக்கப்பட்டு பதவி பெற்றபின் தலையிடி தரும் முதல்வரை,வலிய தேடிச் சென்று இந்த அளவுக்கு தாழ்ந்து போகாமல்,தமது நிகழ்ச்சி ஒன்றிற்கு முதலமைச்சரை அழைத்து மதித்து இணைந்திருக்கவேண்டும்.அவர்களது இந்த விட்டுக்கொடுப்பில் நாகரீகத்தினதோ இன நன்மையினதோ,சிறிய சாயலைத்தானும் காணமுடியவில்லை என்பது மட்டும் உறுதி.அத்தனையும் பதவிப்பயத்தால் விளைந்த அசிங்கங்கள் என்றே தோன்றுகின்றன.